b'\n_START_ARTICLE_\nVengrija Antrajame pasauliniame kare\n_START_PARAGRAPH_\nAntrajame pasauliniame kare Vengrija dalyvavo kaip nacionalsocialistinio Tre\xc4\x8diojo Reicho s\xc4\x85junginink\xc4\x97.\n_START_SECTION_\nPrie\xc5\xa1istor\xc4\x97\n_START_PARAGRAPH_\nVengrijos karalyst\xc4\x97 buvo viena i\xc5\xa1 pralaim\xc4\x97jusi\xc5\xb3j\xc5\xb3 Pirm\xc4\x85j\xc4\xaf pasaulin\xc4\xaf kar\xc4\x85 valstybi\xc5\xb3. Po Astr\xc5\xb3 revoliucijos 1918 m. Vengrija v\xc4\x97l tapo nepriklausoma valstybe, i\xc5\xa1 prad\xc5\xbei\xc5\xb3 kaip demokratin\xc4\x97 respublika vadovaujama Mih\xc3\xa1ly K\xc3\xa1rolyi. Po keturis m\xc4\x97nesius 1919 m. gyvavusios Taryb\xc5\xb3 respublikos, kuriai vadovavo Bela Kunas, Vengrija tapo autoritari\xc5\xa1kai valdoma konservatyvia valstybe._NEWLINE_Pagal Trianono taikos sutart\xc4\xaf Vengrija prarado 70 proc. savo teritorijos, tame tarpe buvo Burgenlandas, Slovakija, Transilvanija, Chorvatija ir Slavonija. 3,5 mln. Vengrijos gyventoj\xc5\xb3 atsid\xc5\xabr\xc4\x97 naujose nacionalin\xc4\x97se valstyb\xc4\x97se, o suma\xc5\xbe\xc4\x97jusioje Vengrijos teritorijoje liko tik 8,6 mln. gyventoj\xc5\xb3. Vengrijai taip pat buvo nustatyta 33 metus mok\xc4\x97ti reparacijas. Buvo \xc4\xafvesti grie\xc5\xbeti apribojimai karini\xc5\xb3 paj\xc4\x97g\xc5\xb3 dyd\xc5\xbeiui._NEWLINE_"Did\xc5\xbeiosios Vengrijos" susigr\xc4\x85\xc5\xbeinimas reviduojant Trianono sutart\xc4\xaf tapo naujosios armijos doktrina. Ji suma\xc5\xbe\xc4\x97jo iki 4000 karinink\xc5\xb3, su kuriais Miklo\xc5\xa1as Hortis, paskutinis Austrijos j\xc5\xabr\xc5\xb3 laivyno vadas sutriu\xc5\xa1kino Vengrijos taryb\xc5\xb3 respublik\xc4\x85. Vengrija liko monarchija, ta\xc4\x8diau j\xc4\x85 kaip regentas vald\xc4\x97 Miklo\xc5\xa1as Hortis. Nuo ketvirtojo de\xc5\xa1imtme\xc4\x8dio prad\xc5\xbeios armija \xc4\x97m\xc4\x97 ie\xc5\xa1koti b\xc5\xabd\xc5\xb3 atstatyti savo paj\xc4\x97gumus.\n_START_SECTION_\nVokietijos s\xc4\x85junginink\xc4\x97\n_START_PARAGRAPH_\nVokietijos u\xc5\xbesienio politikoje po Pirmojo pasaulinio karo Vengrija tur\xc4\x97jo tapti "vokie\xc4\x8diams draugi\xc5\xa1ku forpostu" daugiausia Pranc\xc5\xabzijos dominuojamame pietry\xc4\x8di\xc5\xb3 Europos regione. Vengrija su Vokietija dar iki Antrojo pasaulinio karo suart\xc4\x97jo ir per glaud\xc5\xbeius Vengrijos ry\xc5\xa1ius su Vokietijos pramone ir bankais. Pirminiai Vengrijos vyriausyb\xc4\x97s siekiai netapti priklausomais nuo Vokietijos buvo u\xc5\xbego\xc5\xbeti teritorini\xc5\xb3 ambicij\xc5\xb3. Per glaud\xc5\xbeius ry\xc5\xa1ius su Vokietija Vengrijos valdantieji sluoksniai tik\xc4\x97josi pasiekti Trianono sutarties revidavimo. Per Pirm\xc4\x85j\xc4\xaf Vienos arbitra\xc5\xbe\xc4\x85 1938 m. Vengrijai i\xc5\xa1 buvusios \xc4\x8cekoslovakijos buvo priskirtos teritorijos piet\xc5\xb3 Slovakijoje, kur dauguma gyventoj\xc5\xb3 buvo vengrai, taip pat Karpat\xc5\xb3 Ukraina. Po Slovakijos-Vengrijos karo su Vokietijos pagalba Vengrijai pavyko i\xc5\xa1 Slovakijos atimti papildom\xc5\xb3 teritorij\xc5\xb3. Nuo 1940 m. vasaros buvo u\xc5\xbea\xc5\xa1trinti teritoriniai reikalavimai Rumunijai. Pagal Antr\xc4\x85j\xc4\xaf Vienos arbitra\xc5\xbe\xc4\x85, kur\xc4\xaf Vokietija ir Italija primet\xc4\x97 Rumunijai, Vengrijos teritorin\xc4\x97s pretenzijos buvo i\xc5\xa1 dalies patenkintos. Stipriai spaud\xc5\xbeiant Vokietijai 1940 m. lapkri\xc4\x8dio 20 d. Vengrija prisijung\xc4\x97 prie Tri\xc5\xa1alio pakto, ja pasek\xc4\x97 Slovakija ir Rumunija. Prie pakto prisid\xc4\x97jo ir Bulgarija su Jugoslavija, ta\xc4\x8diau su ribotais kariniais \xc4\xafsipareigojimais. 1941 m. baland\xc5\xbeio m\xc4\x97n. Vokietijai prad\xc4\x97jus kar\xc4\x85 su Jugoslavija prie jos prisijung\xc4\x97 Italijos, Bulgarijos ir Vengrijos paj\xc4\x97gos. Vengrija aneksavo teritorijas Jugoslavijos \xc5\xa1iaur\xc4\x97je (Muros srit\xc4\xaf, pietin\xc4\x99 Baranij\xc4\x85, pietin\xc4\x99 Ba\xc4\x8dk\xc4\x85) - 11,6 t\xc5\xabkst. kv.km su 1,145 mln. gyventoj\xc5\xb3._NEWLINE_1941 m. bir\xc5\xbeelio 27 d. Vengrija prisijung\xc4\x97 prie Vokietijos karo su Soviet\xc5\xb3 S\xc4\x85junga i\xc5\xa1 prad\xc5\xbei\xc5\xb3 su 2,5 divizijos (44 500 kari\xc5\xb3), 160 tank\xc5\xb3 ir 100 l\xc4\x97ktuv\xc5\xb3. Nuo 1942 m. baland\xc5\xbeio kare su Soviet\xc5\xb3 S\xc4\x85junga jau dalyvavo II-oji armija su daugiau nei 200 000 kari\xc5\xb3. 1941 m. gruod\xc5\xbeio 7 d. Vengrijai kar\xc4\x85 paskelb\xc4\x97 Jungtin\xc4\x97 Karalyst\xc4\x97. Vykdydama savo \xc4\xafsipareigojimus s\xc4\x85jungininkams Vengrija 1941 m. gruod\xc5\xbeio 12 d. paskelb\xc4\x97 kar\xc4\x85 JAV. \xc4\x96m\xc4\x97 did\xc4\x97ti Vengrijos ekonomin\xc4\x97 priklausomyb\xc4\x97 nuo Vokietijos. Vokietija i\xc5\xa1naudojo visus karinius ir ekonominius Vengrijos resursus. Eksportas \xc4\xaf Vokietij\xc4\x85, kuris 1939 m. sudar\xc4\x97 50,4 proc. viso eksporto, i\xc5\xa1augo iki 73,6 proc._NEWLINE_1944 m. kovo m\xc4\x97n. Vokietija fakti\xc5\xa1kai okupavo Vengrij\xc4\x85, nors Hortis ir liko valstyb\xc4\x97s vadovu. Nuo 1944 m. lapkri\xc4\x8dio m\xc4\x97n. \xc4\xae Vengrij\xc4\x85 \xc4\xafsiver\xc5\xbe\xc4\x97 Raudonoji armija ir iki 1945 m. baland\xc5\xbeio 4 d. u\xc5\xbe\xc4\x97m\xc4\x97 vis\xc4\x85 \xc5\xa1al\xc4\xaf.'